योग-साधना करने वाले साधक योगी जब साधना करते हैं तो साधना में इंगला रूपी गंगा, पिंगला रूपी यमुना और सुषुम्ना रूपी सरस्वती तीनों प्रसिद्धि प्राप्त नाड़ियों का जहाँ मिलन होता है, वह योगी-महात्माओं का संगम या त्रिवेणी है। जिस प्रकार कर्मकांडियों के संगम में सामान्यतः गंगा और यमुना ही दिखलाई देती हैं, सरस्वती नहीं। जो सरस्वती को देखना चाहता है उसे नाव से जाकर सरस्वती कुण्ड में झांकना पड़ता है तब दिखलाई देती है। ठीक इसी प्रकार योगी-महात्माओं के संगम में भी इंगला और पिंगला तो सामान्यतः सबको दिखलाई देती है, सुषुम्ना नहीं। जो साधक सुषुम्ना को देखना चाहता है उसे सुरति रूपी नाव पर सवार होकर आज्ञा-चक्र स्थित सुषुम्ना को देखने हेतु ध्यान द्वारा आज्ञा-चक्र में झाँकना पड़ता है तब जाकर सुषुम्ना दिखलाई देती है।